WARRIX เคาะราคาไอพีโอ 6.30 บ. ระดมทุนขยายกิจการ ลงสนาม mai 21 ธ.ค.นี้
WARRIX เคาะราคาสุดท้ายขาย IPO ที่ 6.30 บ. ระดมทุนเพิ่มขีดความสามารถการแข่งขัน เงินทุนหมุนเวียนขยายกิจการ ลงสนามเทรด mai 21 ธ.ค.นี้
WARRIX เคาะราคาสุดท้ายขาย IPO ที่ 6.30 บ. ระดมทุนเพิ่มขีดความสามารถการแข่งขัน เงินทุนหมุนเวียนขยายกิจการ ลงสนามเทรด mai 21 ธ.ค.นี้
9 ธ.ค. 2565

บริษัท วอริกซ์ สปอร์ต จำกัด (มหาชน) หรือ WARRIX กำหนดราคาสุดท้ายเพื่อเสนอขายหุ้นเพิ่มทุนต่อประชาชนทั่วไปครั้งแรก (IPO) ที่ 6.30 บาทต่อหุ้น ซึ่งเป็นราคาสูงสุดของช่วงราคาเบื้องต้นที่ 6.10-6.30 บาท หลังนักลงทุนสถาบันและนักลงทุนรายย่อยต้องการจองซื้อหุ้นเข้ามาล้นหลาม เตรียมพร้อมนำหุ้น WARRIX เข้าซื้อขายในตลาดหลักทรัพย์ เอ็ม เอ ไอ (mai) วันแรก 21 ธ.ค.65 นี้
โดยนางสาวนลิน วิริยะเสถียร ผู้อำนวยการอาวุโสฝ่ายวาณิชธนกิจ-ตราสารทุน บล.ดีบีเอส วิคเคอร์ส (ประเทศไทย) ในฐานะผู้จัดการการจัดจำหน่ายและรับประกันการจำหน่ายร่วม เปิดเผยว่า นักลงทุนรายย่อยจองซื้อหุ้น IPO ในช่วงวันที่ 6-8 ธ.ค.ได้รับการตอบรับเป็นอย่างดี และจากการสำรวจนักลงทุนสถาบัน (Bookbuilding) มีความต้องการจองซื้อที่ราคาเสนอขายสูงสุดอย่างล้นหลามกว่า 7 เท่า จึงกำหนดราคาเสนอขายสุดท้าย (Final Price) ที่ราคาสูงสุดของช่วงราคาเบื้องต้น สะท้อนความเชื่อมั่นของนักลงทุนที่มีต่อ WARRIX ผู้นำธุรกิจ Sport-Health &amp; Lifestyle แบบครบวงจรของประเทศไทย
ขณะเดียวกัน นายวิชา โตมานะ กรรมการผู้จัดการ สายงานวาณิชธนกิจ บล.ฟิลลิป (ประเทศไทย) ในฐานะที่ปรึกษาทางการเงิน และผู้จัดการการจัดจำหน่ายและรับประกันการจำหน่ายร่วม กล่าวว่า WARRIX เสนอขายหุ้น IPO ไม่เกิน 180 ล้านหุ้น คิดเป็นสัดส่วนไม่เกิน 30% ของจำนวนหุ้นสามัญที่ออกและชำระแล้วทั้งหมดของบริษัท ราคา Final Price ถือว่าเหมาะสมและสะท้อนปัจจัยพื้นฐานของบริษัทที่มีความแข็งแกร่งในการดำเนินธุรกิจจำหน่ายเสื้อผ้า อุปกรณ์กีฬา และบริการศูนย์วิทยาศาสตร์การกีฬา จึงเชื่อมั่นว่า WARRIX จะเป็นหุ้นคุณภาพที่สร้างผลตอบแทนที่ดี
ด้านนายวิศัลย์ วนะศักดิ์ศรีสกุล ประธานเจ้าหน้าที่บริหาร WARRIX กล่าวว่า มูลค่าระดมทุนในครั้งนี้ 1,134 ล้านบาทจะนำไปขยายการลงทุนเพิ่มขีดความสามารถการแข่งขัน ประกอบด้วย ลงทุนโครงการก่อสร้างศูนย์วิทยาศาสตร์การกีฬาและสำนักงาน ถนนพระราม 9 ในปี 66-67 คาดว่าจะใช้เงิน 50 ล้านบาท และส่วนที่เหลือจะใช้เป็นเงินทุนหมุนเวียนขยายกิจการและทำโครงการต่างๆ ในอนาคต ภายใต้กลยุทธ์เติบโตด้วยการพัฒนาธุรกิจ 5 ด้านหลัก คือ Sport, Active &amp; Lifestyle, Health, Explorer และ D.OASIS (Web 3.0)